|  |  |
| --- | --- |
|  | Specialiosios pedagogikos irpsichologijos centras |





**KVIETIMAS DALYVAUTI MOKYMUOSE (kvalifikacijos tobulinimo programoje)**

**„EMOCINIO KOGNITYVINIO KONSULTAVIMO METODO TAIKYMAS“**

*Informacija Švietimo pagalbos/ Švietimo įstaigų administracijai*

**Apie metodą**

Emocinis kognityvis konsultavimo (toliau – EKK) metodas pagrįstas teoriniu modeliu, kurį sudaro trys lygmenys: emocinis, kognityvinis ir bihevioristinis. Jo taikymo **tikslas –** padėti vaiko ugdytojams (tėvams, pedagogams) pažinti savo **emocijas ir jausmus**, įgyti **naujų įžvalgų** dėl sunkumų, su kuriais šeimoje ir (ar) mokykloje susiduriama kasdien. Mokslo tyrimais įrodyta, kad EKK taikymas ypač paveikus, kai vaikas patiria mokymosi sunkumų, aktyvumo, dėmesio ir kitų sutrikimų), nes EKK padeda suaugusiesiems išsiugdyti gebėjimus koreguoti savo elgseną ir pradėti naudotis **veiksmingais elgesio** modeliais, siekiant pagerinti tėvų (globėjų/rūpintojų) ir vaikų santykius įvairiose gyvenimo srityse ar mokinių ir pedagogų bendravimą bei bendradarbiavimą ugdymo procese.

 EKK metodo taikymo esmė – aktyvus konsultuojamo suaugusiojo (mamos, tėčio ar pedagogo) vaidmuo, t.y. jo įgalinimas spręsti kylančius sunkumus.

Teorinio modelio pagrindas:

EKK metodo taikymas – tai 13-os teminių susitikimų ciklas, kurio metu tėvams ar pedagogams teikiama jų poreikius atitinkanti pagalba. Jie patys – motyvuoti ir aktyvūs šio įgalinimo proceso dalyviai (numatomi ir „namų darbai“), įsivertinimas ir pan.

Šio metodo pradininkė dr. Maly Danino yra Izraelio vaikų ir suaugusiųjų, turinčių mokymosi sutrikimų ir aktyvumo arba (ir) dėmesio sutrikimų organizacijos (NITZAN) direktorė bei knygos „Vesk savo vaiką į sėkmę“ autorė, kartu su savo komanda sukaupusi vertingos ir moksliniais įrodymais grįstos patirties apie EKK taikymo darbe su tėvais ir pedagogais veiksmingumą.

NITZAN organizacija įkurta 1964 metais, šiuo metu turi 38 padalinius Izraelyje ir yra vienintelė nevyriausybinė organizacija, kurios specialistai šalies mastu atlieka vaikų ugdymosi poreikių tyrimą ir vertinimą, konsultuoja tėvus ir mokytojus esant mokymosi, aktyvumo, dėmesio, kt. sunkumams šeimoje ar mokykloje. NITZAN atstovai moksliškai pagrįstą ir praktikoje pasiteisinusį EKK metodą sėkmingai diegia ir kitose šalyse: JAV, Kinijoje, Latvijoje ir Lietuvoje.

**EKK metodo taikymas Lietuvoje**

Lietuvoje EKK metodas buvo pristatytas Izraelio ambasados iniciatyva 2015 metais. Izraelio ambasadai, Švietimo ir mokslo ministerijai, NITZAN ir Specialiosios pedagogikos ir psichologijos centrui bendradarbiaujant 2016 m. 24 pagalbos mokiniui specialistai iš skirtingų švietimo įstaigų baigė 80 val. mokymų programą, gavo metodinę medžiagą – leidinį „Vesk savo vaiką į sėkmę“, o 2017 ir 2018 m. – EKK metodą taikė praktiniame darbe su tėvais ar pedagogais, buvo supervizuojami NITZAN organizacijos ekspertų.

2018 m. pradėtas įgyvendinti Europos socialinio fondo finansuojamas projektas „Pedagogų ir švietimo pagalbos specialistų kvalifikacijos tobulinimas“, kurio viena iš vykdomų veiklų – EKK metodo taikymo mokymai švietimo pagalbos įstaigose, ugdymo centruose, mokyklose dirbantiems socialiniams pedagogams, kitiems pagalbos mokiniui specialistams.

Nuo 2018 m. spalio mėnesio 10 konkurso būdu atrinktų lektorių, baigusių 80 val. programą ir atlikusių praktiką, ves EKK metodo taikymo mokymus skirtingų Lietuvos regionų (Šiauliai, Panevėžys, Marijampolė, Vilnius, Klaipėda, Tauragė, Telšiai, Utena, Kaunas, Alytus) savivaldybėse. Iš viso numatyta 10 mokymų grupių po 25 dalyvius.

Mokymų trukmė – 40 akad. val. kurios suskirstytos į 3 modulius su pertraukomis (viso mokymosi ciklo trukmė – ne ilgesnė kaip 3 mėn.),:

1. 2 dienų mokymai ir po to 1-2 savaičių pertrauka praktiniam metodo taikymui išmėginti;
2. 2 dienų mokymai ir po to 1-1,5 mėnesio pertrauka praktiniam metodo taikymui išmėginti;
3. 1 dienos mokymai (supervizija).

**Kodėl verta dalyvauti mokymuose?**

EKK metodas yra pagrįstas mokslo ir faktiniais duomenimis, turi aiškią struktūrą, užduotis ir detalias jų atlikimo instrukcijas.

EKK metodo taikymo mokymuose dalyvaujantys specialistai tobulins turimas kompetencijas, įgydami naujų žinių ir įgūdžių, kurių taikymas praktikoje padės užtikrinti ne tik pagalbos prieinamą, bet, įdiegus EKK ar šio metodo elementus, padės pagerinti jos kokybę sprendžiant vaikams, tėvams, pedagogams kylančius sunkumus šeimoje ar mokykloje.

Siekiant visapusiško ir išsamaus įsigilinimo į EKK metodą ir jo taikymo ypatumus, specialistai konsultavimo kompetencijų tobulinimo metu (taip pat praktinio darbo metu, kai bus pertraukos tarp mokymų modulių) turės galimybę ir patys konsultuotis su šių mokymų lektoriais.

EKK metodas gali būti taikomas pozityviai tėvystei ugdyti, vaiko ir suaugusiojo tarpusavio santykiams kurti, stiprinant jų emocinę tarpusavio sąveiką, taip pat sprendžiant įtraukties mokykloje ar visuomenėje klausimus ir kitas švietimui aktualias problemas.

EKK metodas gali būti taikomas lanksčiai pagal įstaigos ar jos klientų poreikius: gerai įvaldžius, jį galima taikyti tiek individualiai, tiek grupėje.

**Reikalavimai, norintiems dalyvauti EKK mokymuose**

Socialiniai pedagogai, kiti pagalbos mokiniui specialistai, kurie pasiryžę dalyvauti visoje mokymų programoje, atlikti namų užduotis ir kurių administracija sutinka juos išleisti į visu tris mokymų modulius. Šie asmenys turi užpildyti *Atrankos klausimyną*, kurį pasirašo ir specialistas, ir įstaigos vadovas, taip patvirtindamas savo įsipareigojimą sudaryti galimybes specialistui dalyvauti tęstiniuose mokymuose.

**Programos kontaktinis asmuo**: Renata Šarkanė, 8 5 2101633, renata.sarkane@sppc.lt; Ana Buzarevič, 8 5 2426396, ana.buzarevic@sppc.lt